Document ID: /roh_data/filtered/fineweb-2-filterrobots_roh.jsonl.gz/39174

Il schef da fracziun da la SPD, Thomas Oppermann ha ditg ch'el saja indignà ch'il spiun svizzer saja vegnì engaschà a Nordrhein-Westfalen cun ina incumbensa uffiziala. La Svizra sa mettia uschia da la vart da lavada da daners ed omissiun fiscala. El spetgia ussa era che la regenza tudestga s’exprimia cleramain en chaussa.
Betg mo critica dira
In zic pli miaivel tuni tar auters politichers tudestgs. Il minister da l'exteriur Siegmar Gabriel ha numnà l'entira chaussa «pli u main incredibel». El ha era fatg attent che tenor indicaziuns dals collegas svizzers na dettia quai il mument naginas activitads da spiunascha svizra, almain naginas uffizialas. Quai stoppia uss il procuratur federal general sclerir.
Il minister da finanzas tudestg, Wolfgang Schäuble ha ditg la sonda vers la critica or da las retschas da la SPD: El tegnia nagut dad ingiurias publicas vers lur partenaris e vischins. La Svizra saja in stadi da dretg ed uss saja da spetgar giu las inquisiziuns.
RR novitads 18:00